## Písomná informácia pre používateľa

Mupirocin Infectopharm 20 mg/g masť

mupirocín

### Pozorne si prečítajte celú písomnú informáciu predtým, ako začnete používať tento liek, pretože obsahuje pre vás dôležité informácie.

* Túto písomnú informáciu si uschovajte. Možno bude potrebné, aby ste si ju znovu prečítali.
* Ak máte akékoľvek ďalšie otázky, obráťte sa na svojho lekára alebo lekárnika.
* Tento liek bol predpísaný iba vám. Nedávajte ho nikomu inému. Môže mu uškodiť, dokonca aj vtedy, ak má rovnaké prejavy ochorenia ako vy.
* Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.

### V tejto písomnej informácii sa dozviete:

1. Čo je Mupirocin Infectopharm a na čo sa používa

2.Čo potrebujete vedieť predtým, ako použijete Mupirocin Infectopharm

3.Ako používať Mupirocin Infectopharm

4.Možné vedľajšie účinky

5.Ako uchovávať Mupirocin Infectopharm

6.Obsah balenia a ďalšie informácie

## 1. Čo je Mupirocin Infectopharm a na čo sa používa

Mupirocin Infectopharm 20 mg/g masť (nazývaná v tejto písomnej informácii „Mupirocin Infectopharm“) obsahuje liečivo nazývané mupirocín.

Mupirocin Infectopharm je antibiotická masť určená len na vonkajšie použitie na koži.

Používa sa u dospelých, dospievajúcich, detí a dojčiat vo veku 4 týždňov a starších na liečbu kožných infekcií ako sú:

* infikované vlasové korienky tvoriace vyrážky s hnisom („folikulitída“),
* infekčné kožné ochorenie s tvorbou pľuzgierov a chrást známe ako „impetigo“ alebo
* opakovaný výskyt vredov („furunkulóza“).

## 2. Čo potrebujete vedieť predtým, ako použijete Mupirocin Infectopharm

###

### Nepoužívajte Mupirocin Infectopharm:

* ak ste alergický na mupirocín alebo na ktorúkoľvek z ďalších zložiek tohto lieku (uvedených v časti 6).

Ak sa vás hore uvedené týka, nepoužívajte tento liek. Ak si nie ste istí, nepoužívajte tento liek. Predtým, ako začnete používať Mupirocin Infectopharm, obráťte sa na svojho lekára alebo lekárnika.

###

### Upozornenia a opatrenia

Predtým, ako začnete používať Mupirocin Infectopharm, obráťte sa na svojho lekára alebo lekárnika.

Mupirocin Infectopharm môže spôsobovať závažné kožné reakcie alebo alergie. Pozri „Stavy, pri ktorých je potrebná opatrnosť“ v časti 4.

V zriedkavých prípadoch môžu lieky ako je Mupirocin Infectopharm spôsobiť zápal hrubého čreva, (*pseudomembranózna kolitída*). Pozri „Stavy, pri ktorých je potrebná opatrnosť“ v časti 4.

Ak sa Mupirocin Infectopharm používa počas dlhšieho obdobia, môže sa vyvinúť pleseň (kvasinková infekcia). Ak k tomu dôjde, oznámte to svojmu lekárovi alebo lekárnikovi.

Táto masť nie je vhodná pre použitie do očí, nosa alebo okolo miesta intravenóznej kanyly („infúzie“). Môže dráždiť alebo vysušovať sliznice očí alebo nosa. Vyhýbajte sa kontaktu masti s očami. Ak sa masť náhodne dostane do vašich očí, dôkladne ich vypláchnite vodou.

###

### Deti

### Mupirocin Infectopharm nepoužívajte u novorodencov mladších ako 4 týždne.

### Iné lieky a Mupirocin Infectopharm:

Ak teraz užívate alebo ste v poslednom čase užívali, či práve budete užívať ďalšie lieky, povedzte to svojmu lekárovi alebo lekárnikovi.

###

### Tehotenstvo a dojčenie

Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom predtým, ako začnete užívať tento liek.

Ak sa lieči popraskaná bradavka, masť sa musí pred dojčením dôkladne zmyť.

###

### Vedenie vozidiel a obsluha strojov

### Mupirocin Infectopharm nemá žiadny vplyv na schopnosť viesť vozidlá a obsluhovať stroje.

**Mupirocin Infectopharm obsahuje polyetylénglykol**

Predtým, ako začnete požívať tento liek, obráťte sa na svojho lekára ak:

* + máte problémy s obličkami,
	+ sa u vás majú liečiť rozsiahle oblasti otvorených rán alebo poškodenej kože.

**Mupirocin Infectopharm obsahuje butylovaný hydroxytoluén (E 321)** a môže spôsobiť lokálne kožné reakcie (napr. kontaktnú dermatitídu) alebo podráždenie oči a slizníc.

## 3. Ako používať Mupirocin Infectopharm

Vždy používajte tento liek presne tak, ako vám povedal váš lekár alebo lekárnik. Ak si nie ste niečím istý, overte si to u svojho lekára alebo lekárnika.

###

### Používanie tohto lieku

Nemiešajte Mupirocin Infectopharm na infikovanej oblasti so žiadnymi inými liekmi vo forme krému alebo masti na vonkajšie použitie, pretože to môže znížiť účinnosť Mupirocinu Infectopharm.

Zvyčajne aplikujete Mupirocin Infectopharm na kožu 2 až 3 krát denne.

1**.** Pred otvorením tuby si umyte a osušte ruky.

2**.** Aplikujte masť na infikovanú oblasť kože.

3**.** Liečenú oblasť môžete zakryť náplasťou (náplasťami) alebo vhodným (vhodnými) obväzom (obväzmi), ak vám lekár nepovedal, že ju máte nechať odkrytú.

4**.** Viečko vráťte späť na tubu a umyte si ruky.

###

### Ako dlho máte používať Mupirocin Infectopharm?

Mupirocin Infectopharm používajte tak dlho, ako vám to povedal váš lekár. Ak si nie ste istý, overte si to u svojho lekára alebo lekárnika. Baktérie zvyčajne vymiznú z vašej kože do 10 dní od začatia liečby.

Nepoužívajte dlhšie ako 10 dní. Všetok zvyšný liek na konci liečebného cyklu sa má zlikvidovať.

Ak sa stav kože nezlepší do 3 až 5 dní, navštívte svojho lekára.

###

### Ak použijete viac Mupirocinu Infectopharm, ako máte

* Ak použijete viac Mupirocinu Infectopharm, ako máte, poraďte sa so svojim lekárom alebo lekárnikom.
* Odstráňte nadbytočnú masť čistým vatovým alebo gázovým tampónom.
* Ak prehltnete Mupirocin Infectopharm, ihneď kontaktujte svojho lekára a povedzte mu, čo a koľko ste toho prehltli.

###

### Ak zabudnete použiť Mupirocin Infectopharm

* Ak zabudnete použiť Mupirocin Infectopharm, aplikujte ho hneď, ako si na to spomeniete.
* Ak máte vašu nasledujúcu dávku použiť do jednej hodiny, vynechajte zabudnutú dávku.
* Nepoužívajte dvojnásobnú dávku, aby ste nahradili vynechanú dávku.

###

### Ak prestanete používať Mupirocin Infectopharm

Ak prestanete používať Mupirocin Infectopharm príliš skoro, nemusí dôjsť k usmrteniu všetkých baktérií alebo baktérie môžu pokračovať v raste. Opýtajte sa svojho lekára alebo lekárnika, kedy máte prestať používať masť.

Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lekárnika.

## 4. Možné vedľajšie účinky

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.

###

### Stavy, pri ktorých je potrebná opatrnosť

**Závažné kožné reakcie alebo alergie**

Tie sú veľmi zriedkavé u ľudí, ktorí používajú Mupirocin Infectopharm. Prejavy zahŕňajú:

* + vypuklú a svrbivú vyrážku,
	+ opuch, niekedy tváre alebo úst, spôsobujúci ťažkosti s dýchaním,
	+ kolaps alebo stratu vedomia.

🡪 **Okamžite kontaktujte lekára**, ak sa u vás vyskytnú tieto príznaky. Prestaňte používať Mupirocin Infectopharm.

Ak sa u vás vyvinie závažná kožná reakcia alebo alergia:

* + zmyte masť,
	+ prestaňte ju používať a
	+ čo najskôr to oznámte svojmu lekárovi.

**Zápal hrubého čreva**

V zriedkavých prípadoch môžu lieky ako je Mupirocin Infectopharm spôsobiť zápal hrubého čreva, čo vedie k hnačke, zvyčajne s krvou a slizom, bolesti žalúdka, horúčke (pseudomembranózna kolitída).

🡪 Ak sa u vás vyskytnú tieto príznaky, **čo najskôr to oznámte svojmu lekárovi**.

S týmto liekom sa môžu vyskytnúť nasledujúce vedľajšie účinky:

Časté (môžu postihovať menej ako 1 z 10 ľudí)

* Pocit pálenia na mieste aplikácie masti.

Menej časté (môžu postihovať menej ako 1 zo 100 ľudí)

* Svrbenie, sčervenanie, pichanie a sucho v oblasti kože, na ktoré ste aplikovali Mupirocin Infectopharm.
* Alergická vyrážka, svrbenie, sčervenanie alebo bolesť kože sa môžu vyskytnúť aj na iných miestach tela.

Veľmi zriedkavé (môžu postihovať menej ako 1 z 10 000 ľudí)

* Opuch tváre a/alebo ťažkosti s dýchaním. Môže to byť prejavom závažnej alergickej reakcie, ktorá môže vyžadovať naliehavú liečbu.

**Hlásenie vedľajších účinkov**

Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na národné centrum hlásenia uvedené v [Prílohe V](http://www.ema.europa.eu/docs/en_GB/document_library/Template_or_form/2013/03/WC500139752.doc). Hlásením vedľajších účinkov môžete prispieť k získaniu ďalších informácií o bezpečnosti tohto lieku.

## 5. Ako uchovávať Mupirocin Infectopharm

Tento liek uchovávajte mimo dohľadu a dosahu detí.

Uchovávajte pri teplote neprevyšujúcej 25 °C.

Nepoužívajte tento liek po dátume exspirácie, ktorý je uvedený na tube a škatuli po „EXP“. Dátum exspirácie sa vzťahuje na posledný deň v danom mesiaci.

Po otvorení uchovávajte tubu pri teplote do 25 ºC. Obsah sa môže použiť do 10 dní po prvom otvorení.

Nepoužívajte Mupirocin Infectopharm, ak vyzerá inak než zvyčajne.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.

## 6. Obsah balenia a ďalšie informácie

###

### Čo Mupirocin Infectopharm obsahuje

* Liečivo je mupirocín.

1 g masti obsahuje 20 mg mupirocínu.

* Ďalšie zložky sú polyetylénglykol 400 a polyetylénglykol 3350 (s butylovaným hydroxytoluénom (E 321)).

###

### Ako vyzerá Mupirocin Infectopharm a obsah balenia

* Mupirocin Infectopharm je homogénna takmer biela masť.
* Mupirocin Infectopharm je dostupný v 5 g alebo 15 g hliníkovej tube. Každá tuba sa dodáva v škatuli.
* Na trh nemusia byť uvedené všetky veľkosti balenia.

###

### Držiteľ rozhodnutia o registrácii a výrobca

Infectopharm Arzneimittel und Consilium GmbH

Von-Humboldt-Str. 1

64646 Heppenheim

Nemecko

**Liek je schválený v členských štátoch Európskeho hospodárskeho priestoru (EHP) pod nasledovnými názvami:**

Rakúsko: INFECTOPYODERM 20 mg/g Salbe

Česká republika Mupirocin Infectopharm

Španielsko Mupirocina InfectoPharm 20 mg/g Pomada

Maďarsko Mupirocin Infectopharm 20 mg/g Kenőcs

Portugalsko Mupirocin 20 mg/g Pomada

Slovensko Mupirocin Infectopharm 20 mg/g masť

Spojené kráľovstvo Mupirocin 20 mg/g Ointment

**Táto písomná informácia bola naposledy aktualizovaná v marci 2019.**